སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་སྔར་སྲོལ་ཆབ་སྲིད་ལམ་ལུགས་དེ་བཞིན་དེང་རབས་མང་གཙོའི་ལམ་སྲོལ་བཟང་བོར་བསྒྱུར་གནང་བའི་རླབས་ཆེན་གྱི་ཐུགས་དགོངས་འོག་ཏུ།ཕྱི་ལོ་༡༩༦༠ཟླ་༩ཚེས་༢ཉིན་བོད་མི་མང་སྤྱི་འཐུས་ལྷན་ཚོགས་སྐབས་དང་པོའི་སྤྱི་འཐུས་རྣམས་ཀྱིས་ལས་འཁུར་དམ་འབུལ་ཞུས་པ་ནས་བཟུང་།བཙན་བྱོལ་གཞུང་མང་གཉིས་ནས་ཉིན་མོ་དེ་ནི་བོད་མིའི་མང་གཙོའི་ལམ་སྲོལ་བཟང་པོ་དབུ་བརྙེས་པའི་ཉིན་མོར་གཏན་འཁེལ་བྱུང་བ་ལྟར།འདི་ལོར་བོད་མིའི་མང་གཙོའི་ལམ་སྲོལ་དབུ་བརྙེས་ནས་མི་ལོ་ཧྲིལ་བོ་༥༨འཁོར་བའི་དུས་དྲན་ཁྱད་པར་ཅན་སྲུང་བརྩིའི་སྐབས་དང་བསྟུན་ནས།འདི་ག་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་ནས་བོད་མིའི་མང་གཙོ་རྒྱུན་སྤྱོད་ལག་དེབ་ཅེས་པ་འགྲེམ་སྤེལ་བྱས་ཡོད།ཁྱོན་དོན་ཚན་༡༤དང་ཤོག་ངོས་༥༢གྱིས་གྲུབ་པའི་བོད་མིའི་མང་གཙོ་རྒྱུན་སྤྱོད་ལག་དེབ་འདིའི་ནང་དུ།དེང་རབས་མང་གཙོའི་ལམ་ལུགས་ངོ་སྤྲོད་སྙིང་བསྡུས་བྱས་པ་བརྒྱུད་དེ།འགྲོ་བ་མིའི་ཐོབ་ཐང་དང་མང་གཙོའི་ལམ་ལུགས་བར་གྱི་འབྲེལ་བ་དང་།བོད་མིའི་སྒྲིག་འཛུགས་ཀྱི་བཀའ་སྤྱི་གཉིས་ཀྱི་སྒྲོམ་གཞི་དང་དབང་ཚད།བོད་མིའི་བཅའ་ཁྲིམས་ནང་གསལ་གྱི་གཞི་རྩའི་རང་དབང་དང་ཐོབ་ཐང་ཁགབོད་མིའི་གཞི་རྩའི་ཐོབ་ཐང་དང་ལས་འགན་བར་གྱི་འབྲེལ་བ།རང་དབང་དང་དྲང་བདེན་གྱི་སྒོ་ནས་རྒྱ་ཆེའི་མི་མང་མང་གཙོའི་ལམ་ལུགས་ནང་མཉམ་ཞུགས་གནང་དགོས་པའི་གལ་ཆེའི་རང་བཞིན།དེ་བཞིན་མང་གཙོའི་འོས་བསྡུ་དང་ནོར་འཛོལ་ཞུ་གཏུག་གི་ཐབས་ལམ་བཅས་ཁ་གསལ་གོ་བདེར་བཏོན་ཡོད།འདི་ག་ལྟེ་གནས་ཁང་གི་རེ་འདུན་ནི།བོད་མིའི་མང་གཙོ་རྒྱུན་སྤྱོད་ལག་དེབ་འདི་ལ་བརྟེན་ནས།རང་ཅག་བཙན་བྱོལ་བོད་མི་རྣམས་ཀྱིས་འཛམ་གླིང་སྒང་གི་དེང་རབས་མང་གཙོའི་རྒྱལ་ཁབ་དང་སྔོན་ཐོན་མི་རིགས་གཞན་དག་ནང་བཞིན།སོ་སོའི་རང་དབང་དང་ཐོབ་ཐང་ཁག་ཤེས་རྟོགས་ཡོང་རྒྱུ་མ་ཟད།ལྷག་པར་དུ་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ནས་བོད་མི་མང་ལ་གསོལ་རས་སུ་བསྩལ་གནང་བའི་མང་གཙོའི་ལམ་སྲོལ་བཟང་བོ་འདི་བཞིན་ད་ཡོད་ལས་ལྷག་པའི་སྲ་བརྟན་རང་བཞིན།ནུས་སྟོབས་དང་ལྡན་པ།འགན་འཁྲི་རང་བཞིན་དང་ཕྱི་གསལ་ནང་གསལ་བཅས་ཡོང་ཐབས་ཀྱི་གོ་རྟོགས་དང་ལས་འགན་ཁུར་དུ་བླངས་ཏེ།སོ་སོའི་རང་དབང་ཐོབ་ཐང་ཁག་ཚུལ་བཞིན་དུ་ལོངས་སུ་སྤྱོད་ཐུབ་རྒྱུ་དེ་ཡིན།དེར་རྟེན།རྒྱ་ཆེའི་མི་མང་ནས་དོ་སྣང་དང་ཕན་ཚུན་རོགས་རེས་མཉམ་ཞུགས་གནང་བའི་རེ་སྐུལ་ཞུ་བཞིན་ཡོད།ཕྱི་ལོ་༢༠༡༨ཟླ་༩ཚེས་༢ཉིན་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་ནས།ལག་དེབ་འདི་ནས་ཕབ་ལེན་བྱོས།